Familielid vas ná moord op jong vrou van SpringsRosemary Mulder (19) en haar pa, Johan. Rosemary is verlede week in haar huis in Springs vermoor. (Foto: Facebook) Die man wat beskuldig word van die moord op die 19-jarige Rosemary Mulder van Springs verlede Woensdag, het vroeër dieselfde dag uit aanhouding by die Springs-landdroskantoor ontsnap. Rosemary Mulder is Woensdag dood ná sy verskeie kere met ŉ mes in haar huis gesteek is. Haar vermeende aanvaller, Gerald Theron (18), is Vrydag in hegtenis geneem ná ŉ lid van die publiek hom in Springs opgemerk het. Lede van die gemeenskapsveiligheideenheid van die Gautengse verkeerspolisie het Theron omstreeks 10:00 in Plantasieweg aangekeer. Amanda Greybe, woordvoerder van die Springs-polisie, het bevestig dat Theron Woensdag uit aanhouding by die hof ontsnap het. Hy sou daar verskyn op ŉ onverwante aanklag van gewapende roof. Theron het gister weer in dieselfde hof verskyn, dié keer op aanklagte van moord en diefstal, het Greybe gesê. Die saak teen hom is uitgestel tot 12 Augustus. Hy bly intussen in aanhouding. (Foto: Facebook) Maroela Media het vroeër berig Mulder se liggaam is Woensdagoggend gekry nadat sy verskeie kere met ŉ mes gesteek is. Haar aanvaller het met enkele items, waaronder ŉ rekenaarspeletjie, gevlug. Theron is na wat verneem word Mulder se stiefbroer.